Ta-wen Sun

Ta-wen Sun (zjednodušená čínština: 孙大文; tradičná čínština: 孫大文; chan-ju pchin-jin: Sūn Dàwén, slov. prepis Sun Ta-wen, angl. Da-Wen Sun) je profesor potravinárskeho inžinierstva a bioinžinierstva "(Professor of Food and Biosystems Engineering)" na University College Dublin, National University of Ireland.
Životopis.
Profesor Ta-wen Sun, narodený v južnej Číne, je svetovo uznávanou autoritou v oblasti výskumu a výuky potravinárskeho inžinierstva. Jeho hlavné výskumné aktivity zahrňujú procesy chladenia a sušenia, systémy kvality a bezpečnosti potravín, simuláciu a optimalizáciu bioprocesov, počítačové obrazové analýzy a technológie. Jeho inovačné štúdie, hlavne vákuové chladenie vareného mäsa, kontrola kvality pizzy počítačovou obrazovou analýzou a použitie jedlých filmov k predĺženiu trvanlivosti ovocia a zeleniny mali značný ohlas v národných aj medzinárodných médiach. Výsledky jeho výskumných prác boli publikované vo viac než 180 recenzovaných časopiseckých článkoch a prezentovaných bolo cez 200 prednášok a príspevkov na konferenciách.
Pred svojou zahraničnou praxou a pobytmi na západoeurópskych univerzitách získal v Číne tituly BSc a MSc v strojnom inžinierstve a PhD. v chemickom inžinierstve. Stal sa prvým Číňanom trvale zamestnaným na írskej univerzite, keď bol v roku 1995 menovaný asistentom ("College lecturer") na National University of Ireland, Dublin (University College Dublin) a potom postupne v krátkom čase odborným asistentom ("Senior lecturer"), docentom ("Associate Professor") a riadnym profesorom ("Professor"). Dr Sun je teraz profesor potravinárskeho inžinierstva a bioinžinierstva (Food and Biosystems Engineering) a riaditeľ výskumnej skupiny chladenia potravín a počítačovej technológie potravín (Food Refrigeration and Computerised Food Technology Research Group) na University College Dublin.
Profesor Sun, ako vedúca osobnosť vo výuke potravinárskeho inžinierstva, prispel významným spôsobom k rozvoju potravinárskeho inžinierstva. Vychoval mnoho doktorantov ("PhD students"), ktorí sa s úspechom uplatnili v priemysle aj vo výskume. Pravidelne prednáša potravinárske inžinierstvo v základných kurzoch na univerzitách a je pozývaný ako prednášajúci kľúčových prednášok na medzinárodných konferenciách. Ako uznávaná autorita v potravinárskom inžinierstve pôsobil a pôsobí ako hosťujúci profesor na 10 popredných univerzitách v Číne, hlavne na Zhejiang University, Shanghai Jiaotong University, Harbin Institute of Technology, China Agricultural University, South China University of Technology, Jiangnan University a iných. V uznaní jeho zásluh v oblasti potravinárskeho inžinierstva a za jeho vynikajúce vedenie príslušnej sekcie v Medzinárodnej komisii pre poľnohospodárske inžinierstvo (International Commission of Agricultural Engineering, CIGR) bol vyznamenaný v roku 2000 a znovu v roku 2006 cenou (CIGR Merit), Inštitút strojných inžinierov (Institution of Mechanical Engineers, IMechE) pôsobiaci v Spojenom kráľovstve ho ocenil titulom „Food Engineer of the Year 2004“, v roku 2008 bol vyznamenaný cenou CIGR (Recognition Award), ktorá ho zaraďuje medzi špičkových vedcov sveta v oblasti poľnohospodárskeho inžinierstva.
Je členom Inštitútu poľnohospodárskych inžinierov (Institution of Agricultural Engineers). Získal tiež početné ocenenia za vynikajúce výsledky výskumu a vo výuke, vrátane štipendií (President’s Research Fellowship), dvakrát získal ocenenie University College Dublin (President’s Research Award of University College Dublin). Je členom výkonnej rady CIGR (Executive Board) a čestný vice-prezident CIGR, hlavný redaktor medzinárodného časopisu (Springer), editor série kníh “Contemporary Food Engineering” (CRC Press / Taylor &amp; Francis), predtým bol tiež editorom časopisu Journal of Food Engineering (Elsevier) a členom redakčnej rady časopisov Journal of Food Engineering (Elsevier), Journal of Food Process Engineering (Blackwell), Sensing and Instrumentation for Food Quality and Safety (Springer) a Czech Journal of Food Sciences. Ďalej je autorizovaným znalcom ("Chartered Engineer") registrovaným pri Engineering Council v Spojenom kráľovstve.